## Odluka Ustavnog suda Republike Hrvatske broj: U-I-1925/2008 od 29. svibnja 2012.

### NN 66/2012 (15.6.2012.), Odluka Ustavnog suda Republike Hrvatske broj: U-I-1925/2008 od 29. svibnja 2012.

USTAVNI SUD REPUBLIKE HRVATSKE

1565

Ustavni sud Republike Hrvatske, u sastavu Aldo Radolović, zamjenik predsjednice Suda, te suci Mato Arlović, Marko Babić, Snježana Bagić, Mario Jelušić, Ivan Matija, Antun Palarić, Duška Šarin i Miroslav Šeparović, odlučujući o prijedlogu za pokretanje postupka za ocjenu suglasnosti zakona s Ustavom Republike Hrvatske (»Narodne novine« broj 56/90., 135/97., 113/00., 28/01. i 76/10.), na sjednici održanoj 29. svibnja 2012. donio je

ODLUKU

I. Utvrđuje se da je u razdoblju od 28. ožujka do 4. travnja 2008. godine članak 29. Odluke o izmjenama i dopunama Poslovnika Hrvatskog sabora (»Narodne novine« broj 39/08.), u dijelu koji glasi: »stupa na snagu danom donošenja, a«, bio u suprotnosti s člankom 90. stavkom 4. Ustava Republike Hrvatske.

II. Ova odluka objavit će se u »Narodnim novinama«.

Obrazloženje

1. Na temelju članka 79. Ustava, Hrvatski sabor je 28. ožujka 2008. donio Odluku o izmjenama i dopunama Poslovnika Hrvatskog sabora (»Narodne novine« broj 39 od 4. travnja 2008., u nastavku: Odluka).

2. Petar Marija Radelj iz Zagreba podnio je prijedlog za pokretanje postupka za ocjenu suglasnosti dijela članka 29. Odluke s Ustavom koji glasi: »stupa na snagu danom donošenja, a«.

U obrazloženju svog prijedloga navodi:

»(...)

Ustavno je pravilo da zakoni stupaju na snagu najranije osmog dana od dana objave u 'Narodnim novinama'. Vremensko razdoblje od dana objave do dana njegova stupanja na snagu (vakacija) potrebno je da bi se odredbama novog zakona upoznali i za njegovu primjenu pripremili adresati na koje se odnosi. (...)

Posljedica takvog normiranja je da stupanjem na snagu prije objave akt ima povratno djelovanje, a to je suprotno članku 89. stavku 4. Ustava. (...)

Stoga predlažem da Ustavni sud ukine dio osporene odredbe koji glasi: 'stupa na snagu danom donošenja, a', utvrdi kako je promjena Poslovnika stupila na snagu osmoga dana od dana objave te odluku o tome objavi u 'Narodnim novinama'.«

Prijedlog je osnovan.

3. Ocjenjujući osnovanost prijedloga za pokretanje postupka za ocjenu suglasnosti s Ustavom osporenog dijela članka 29. Odluke s osnove njezina povratnog djelovanja, Ustavni sud prijedlog smatra osnovanim.

Članak 90. stavci 1. i 4. Ustava glase:

»Članak 90.

Prije nego što stupe na snagu zakoni i drugi propisi državnih tijela objavljuju se u 'Narodnim novinama', službenom listu Republike Hrvatske.

(...)

Zakoni i drugi propisi državnih tijela (...) ne mogu imati povratno djelovanje.«

4. Stupanje na snagu Odluke propisano je člankom 29. Odluke, koji glasi:

»Članak 29.

Ova Odluka stupa na snagu danom donošenja, a objavljuje se u 'Narodnim novinama'.«

U postupku je utvrđeno da je Odluka donijeta 28. ožujka 2008., objavljena u »Narodnim novinama« 4. travnja 2008., a stupila na snagu 28. ožujka 2008. godine.

Slijedi da je Odluka bila na snazi prije njezine objave u »Narodnim novinama«, dakle, ima povratno djelovanje, što nije u suglasnosti s člankom 90. stavkom 4. Ustava.

Stoga je trebalo donijeti odluku kao u izreci.

5. Slijedom navedenog, na temelju članka 56. stavka 2. Ustavnog zakona o Ustavnom sudu Republike Hrvatske (»Narodne novine« broj 99/99., 29/02., 49/02. – pročišćeni tekst, u nastavku: Ustavni zakon), odlučeno je kao u izreci.

6. Odluka o objavi temelji se na odredbi članka 29. Ustavnog zakona.

Broj: U-I-1925/2008

Zagreb, 29. svibnja 2012.

USTAVNI SUD REPUBLIKE HRVATSKE

Zamjenik predsjednice Suda

dr. sc. Aldo Radolović, v. r.

Odluka, NN 66/2012-1565